Moris - Maheshwarnath Mandir
Maheshwarnath Mandir. Photo F.P.
Pandit Sanjibonlall Ramsoondur, li plis seleb antan ki Pandit Sajibon. Depi Calcutta, li'nn vinn Maurice enn 4 avril 1866. Letan li'nn vini, li ti enn marsan anbilan me li'nn fer so fortinn gras a se ki apel "gran morselman", enn sort redistribisyon later ki ti dan lane 1878. Apre sa, letan li'nn gany so lotonomi nivo finans, etan done ki li ti enn dimunn lib, enn intelektyel, tusala ti fer li gany respe ar lezot.
Pandit Sajibon ti pe aste, revann later an kantite. Li mem, li ti enn gran propriyeter. Li ti ena 53.70 arpan Terminus Triolet. Dan sa later la, dan lane 1895, li'nn tir 10.13 arpan pu donn enn terin ar enn sosyete indu.
So terin, li'nn gany li depi enn bug apel Jules Langlois, ki'nn fer fayit ar disik, ti blize vann so lizinn. Pandit Sajibon inn kumans kraz semine sa lizinn an rwinn la, me selman li pa ti kone li pa gany drwa kraz enn moniman san permisyon. Pli tar, a koz sa rezon la, li'nn desid pu fer aranz enn tanp a so prop fre e li'nn fer proze pu sa mandir la so oter pu mem syz ek lansyin semine ki li'nn kraze.
Dan sa lepok la, suvan bann rwinn bann vye lizinn ti pe servi kuma enn baz pu aranz enn nuvo legliz u enn tanp, parey kuma Notre Dam la Salet Granbe, ki'nn aranze an plas lor rwinn enn vye lizinn disik. Maheshwarnath mandir, se bann artizan tamil ki'nn aranz li e Goinsamy Maestry ti pe tchek zot. Parmi sa bann uvriye indyin la, enn bann inn deza travay lor Jummah Moske u swa tanp Kaylason.
Pandit Sajibon li mem, suvan li ti pe partisip dan santye pu li al pli vit, me kan mem, malgre tu zefor, sa konstriksyon la finn dire depi 1888 ziska 1892.
Pandit Sajibon li mem, li finn al sers bann estati bondye ek bann pret dan Lind. Ler li'nn revini, li ti organiz enn "Shobha Yatra", enn sort laprosesyon depi Port-Louis ziska Triolet. Bann Marathi ti pe zwe sinbal for for sa fwa la.
Enn levennman eksepsyonnel ar ki Pandit Sajibon finn partisipe, se premye pelrinaz a Gran Basin. Giri Gossagne ti enn pret dan tanp bwa Pignolet a Ter ruz, se li ki'nn fer enn rev lor Gran Basin, get li kuma enn lak sakre. Apre sa rev la, Gossagne inn al rakont tu so vizyon Pandit Sajibon e ansam, zot inn desid pu al sers sa lak la, fer premye pelrinaz. Sa ti dan lane 1898, zot inn ale ek set lezot kamarad mem landrwa pu resers sa Ganga Talow la.
Depi sa, sak permi ofisyel pu fer sa mem pelrinaz sakre, li deklare o non sa Mandir Triolet la pu tu pei.
Apre inogirasyon tanp Maheshwarnath, letan Pandit Sajibon finn mor, li'nn fer don tanp la ek enn sosyete indu e sa don la ti anrezistre kot Met Baissac, noter.